
ประกาศแนวปฏิบัติ
ที่  นป.  ๓/๒๕๖๙
เรื่อง  แนวทางปฏิบัติสำหรับการกำหนดนโยบาย  มาตรการ  
และระบบงานที่เกี่ยวกับการกระทำที่อาจมีความขัดแย้ง
ทางผลประโยชน์กับลูกค้าของบริษัทจัดการ  และ
การลงทุนเพื่อเป็นทรัพย์สินของบริษัทจัดการ

ตามที่ประกาศคณะกรรมการกำกับตลาดทุน  ที่  ทธ.  ๓๕/๒๕๕๖  เรื่อง  มาตรฐาน
การประกอบธุรกิจ  โครงสร้างการบริหารงาน  ระบบงาน  และการให้บริการของผู้ประกอบธุรกิจหลักทรัพย์และผู้ประกอบธุรกิจสัญญาซื้อขายล่วงหน้า  ลงวันที่  ๖  กันยายน  พ.ศ.  ๒๕๕๖  
และที่แก้ไขเพิ่มเติม  (“ประกาศที่  ทธ.  ๓๕/๒๕๕๖”)  ประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สธ.  ๑๔/๒๕๕๘  เรื่อง  ข้อกำหนดในรายละเอียดเกี่ยวกับการป้องกันและจัดการความขัดแย้งทางผลประโยชน์  ลงวันที่  ๗  เมษายน  พ.ศ.  ๒๕๕๘  และที่แก้ไขเพิ่มเติม  (“ประกาศที่  สธ.  ๑๔/๒๕๕๘”)  และประกาศสำนักงานคณะกรรมการกำกับหลักทรัพย์และตลาดหลักทรัพย์  ที่  สธ.  ๑๕/๒๕๕๘  เรื่อง  ข้อกำหนดในรายละเอียดเกี่ยวกับการลงทุนเพื่อเป็นทรัพย์สินของผู้ประกอบธุรกิจ  ลงวันที่  ๗  เมษายน  พ.ศ.  ๒๕๕๘  และที่แก้ไขเพิ่มเติม  (“ประกาศที่  สธ.  ๑๕/๒๕๕๘”)  กำหนดให้
ผู้ประกอบธุรกิจจัดให้มีนโยบาย  มาตรการ  และระบบงานในการป้องกันและจัดการความขัดแย้ง
ทางผลประโยชน์  และการดูแลการลงทุนเพื่อเป็นทรัพย์สินของผู้ประกอบธุรกิจ  โดยต้องดำเนินการควบคุมดูแล  ติดตาม  และตรวจสอบให้มีการปฏิบัติตามนโยบาย  มาตรการ  และระบบงานดังกล่าว  ตลอดจนมีการทบทวนความเหมาะสมของเรื่องดังกล่าวเป็นประจำ  นั้น
เพื่อประโยชน์ในการปฏิบัติตามข้อกำหนดข้างต้นของผู้ประกอบธุรกิจ  สำนักงานโดย
อาศัยอำนาจตามข้อ  ๕  (๓)  ประกอบกับข้อ  ๑๒  (๑)  และ  (๘)  ข้อ  ๑๗  และข้อ  ๑๘  แห่งประกาศที่  ทธ.  ๓๕/๒๕๕๖  จึงกำหนดแนวทางปฏิบัติไว้  ดังต่อไปนี้


ข้อ	๑	ให้ยกเลิกประกาศแนวปฏิบัติ  ที่  นป.  ๑/๒๕๖๒  เรื่อง  แนวทางปฏิบัติสำหรับการกำหนดนโยบาย  มาตรการ  และระบบงานที่เกี่ยวกับการกระทำที่อาจมีความขัดแย้ง
ทางผลประโยชน์กับลูกค้าของบริษัทจัดการ  และการลงทุนเพื่อเป็นทรัพย์สินของบริษัทจัดการ  ลงวันที่  ๒๐  กุมภาพันธ์  พ.ศ.  ๒๕๖๒
ข้อ	๒	ประกาศนี้ให้ใช้บังคับกับการประกอบธุรกิจหลักทรัพย์ประเภทการจัดการกองทุนรวมและการจัดการกองทุนส่วนบุคคล
ข้อ	๓	แนวทางปฏิบัตินี้เป็นแนวทางเกี่ยวกับเรื่อง  ดังต่อไปนี้
[bookmark: _Hlk527981612](๑)	การจัดให้มีนโยบาย  มาตรการ  และระบบงานในการป้องกันและจัดการความขัดแย้ง
ทางผลประโยชน์  และการลงทุนเพื่อเป็นทรัพย์สินของผู้ประกอบธุรกิจ
(๒)	การควบคุมดูแล  ติดตาม  และตรวจสอบให้มีการปฏิบัติตามนโยบาย  มาตรการ  
และระบบงานตาม  (๑)
(๓)	การทบทวนความเหมาะสมของการดำเนินการตาม  (๑)
ในกรณีที่ผู้ประกอบธุรกิจได้ปฏิบัติตามแนวทางตามวรรคหนึ่งจนครบถ้วน  สำนักงานจะพิจารณาว่าผู้ประกอบธุรกิจได้ปฏิบัติตามประกาศที่  ทธ.  ๓๕/๒๕๕๖  ประกาศที่  สธ.  ๑๔/๒๕๕๘  และประกาศ
ที่  สธ.  ๑๕/๒๕๕๘  ในส่วนที่เกี่ยวกับการป้องกันและการจัดการความขัดแย้งทางผลประโยชน์  และการลงทุนเพื่อเป็นทรัพย์สินของผู้ประกอบธุรกิจแล้ว  ทั้งนี้  หากผู้ประกอบธุรกิจดำเนินการต่างจากแนวทางปฏิบัตินี้  ผู้ประกอบธุรกิจมีภาระที่จะต้องพิสูจน์ให้เห็นได้ว่าการดำเนินการนั้นยังคงอยู่ภายใต้หลักการและข้อกำหนดของประกาศดังกล่าว
ข้อ	๔	แนวทางปฏิบัติตามข้อ  ๓  มีรายละเอียดตามที่กำหนดในภาคผนวกที่แนบท้ายประกาศนี้  ทั้งนี้  รายละเอียดดังกล่าวได้แก่เรื่อง  ดังต่อไปนี้
(๑)	การกำหนดนโยบายป้องกันและจัดการความขัดแย้งทางผลประโยชน์
(๒)	การบริหารจัดการและการจำกัดการใช้ข้อมูลภายใน
(๓)	การกำกับดูแลและตรวจสอบเพื่อป้องกันการล่วงรู้ข้อมูลภายในระหว่างหน่วยงานและบุคลากร
(๔)	การบริหารจัดการการทำธุรกรรมกับบุคคลที่เกี่ยวข้อง
(๕)	การบริหารจัดการการกระทำที่อาจมีความขัดแย้งทางผลประโยชน์  ในส่วนที่เกี่ยวข้อง
กับการรับผลประโยชน์ตอบแทนจากการประกอบธุรกิจและการใช้บริการจากบริษัทนายหน้าซึ่งเป็นบุคคลที่เกี่ยวข้อง

(๖)	การควบคุมดูแลการลงทุนเพื่อเป็นทรัพย์สินของพนักงาน
(๗)	การดูแลการลงทุนเพื่อเป็นทรัพย์สินของบริษัทจัดการ
ข้อ	๕	ประกาศนี้ให้ใช้บังคับตั้งแต่วันที่  ๑๖  กรกฎาคม  พ.ศ.  ๒๕๖๙  เป็นต้นไป
ประกาศ  ณ  วันที่  ๒  กรกฎาคม  พ.ศ.  ๒๕๖๙



	(นางพรอนงค์  บุษราตระกูล)
	เลขาธิการ
	สำนักงานคณะกรรมการกำกับหลักทรัพย์และตลาดหลักทรัพย์
image1.wmf

